**I курс**

**рус төркемендә укучы балалар**

 **өчен татар теленнән дәрес эшкәртмәләре.**

 **Татарстан шәһәрләре. Ялгызлык һәм уртаклык исемнәр.**

*(1 сәгать дәрес бирелә)*

**Максат:** Татарстан шәһәрләре турында кыскача мәглүмат бирү, укучыларның сүз байлыгын, бәйләнешле сөйләм телен үстерү; диалогик һәм монологик сөйләм күнекмәләрен камилләштерү; грамматик күнекмәләр формалаштыру; туган якка хөрмәт, республика белән горурлану хисләре уяту.

**Жиһазлау**: дәреслек, компьютер, слайдлар, экран.

 **Дәрес барышы.**

**I. Оештыру өлеше**.

**II. Белем һәм күнекмәләрне актуальләштерү.**

1).Укытучы- укучы конструкциясе буенча әңгәмә оештыру.

 - Сез кайда яшисез?

 - Татарстан Республикасында.

 - Татарстан нинди Республика?

 - Татарстан – бай һәм зур республика.

 - Татарстанның мәйданы күпме?

 - Татарстанның мәйданы 68 мең кв. км.

 - Республикада нинди милләтләр яши,?

 - Татарстанда руслар,татарлар,чуашлар, удмуртлар,украиннар яши.

 - Син Ватаныңны яратасыңмы?

 - Әйе, мин Ватанымны яратам.

2).Өйгә эшне тикшерү.

Татарстан Республикасы турында сөйләү. 1-2 укучы

**Слайд 1. Татарстан картасы.**

**III. Яңа белем һәм күнекмәләр бирү.**

1).Сүзлек эше. **Слайд 2.**

 **истәлекле урыннар- памятные места**

 **күренекле шәхесләр- знаменитые личности**

 **Әлмәт – Альметьевск**

 **Арча – Арский район**

 **Чистай - Чистополь**

 **читек – ичеги**

 **данлыклы- знаменитый**

 **йөк автомобильләре- грузовые автомобили.**

 **сул як яр- левый край берега.**

 а) әйтелеш өстендә эшләү;

ә) җөмләләр төзетү.

“Яр Чаллыда истәлекле урыннар күп” җөмләсендә исем сүз төркемнәрен табып әйтегез.

 - Исем нәрсәне белдерә?

 - Нинди предметны белдерә?

 - Нинди исемнәр баш хәрефтән языла?

 - Нинди исемнәр кечкенә хәрефтән языла?

 Укытучы аңлатуы: Шәһәр,авыл,елга,кеше исемнәре,фамилияләре баш хәрефтән языла.Имя собственное- бер генә исем булганны аңлата.Мәсәлән сезнең исемнәр,фамилияләр. Газета- журналлар шулай ук ялгызлык исемнәр.Алар куштырнаклар эчендә языла. Башка барлык исемнәр юл хәрефтән языла һәм уртаклык исемнәр дип атала.

**IV. Ныгыту**

 а) Сүзлектәге исемнәрне уку һәм нинди төркемгә караганын әйтү.

 ә) Тыңлап аңлау (Аудирование)

- Тыңлагыз һәм әйтеп бирегез, бу нинди исемнәр?

Чулман,йорт,Татарстан,дус,Алабуга,йорт, Чистай,китапханә,Айрат.

(Һәр сүзне әйттерү)

б) Яңа текст өстендә эшләү. (аерым битләрдә**)**

 **Татарстан шәһәрләре.**

**Татарстан Республикасы – бай һәм зур республика.Татарстанның башкаласы- Казан шәһәре.Республикада тагын 20 гә якын шәһәр бар. Һәр шәһәрнең үзенең тарихы, истәлекле урыннары, күренекле шәхесләре бар. Әлмәт шәһәрен “ нефтьчеләр шәһәре” дип атасалар, Арчада атаклы татар читекләрен тегәләр. Ә Чистай шәһәре үзенең сәгатьләре белән данлыклы.**

 **Алабуга, Яр Чаллы, Түбән Кама шәһәрләре Чулман елгасы буенда урнашкан.**

 **Алабуга шәһәрендә күп кенә атаклы кешеләр яшәгән. Шуларның берсе- танылган рәссам- Иван Иванович Шишкин. Аның “ Еракта Кама елгасы” дигән картинасы Мәскәүдә Третьяков галереясында саклана. Биредә шулай ук атаклы рус шагыйрәсе Марина Цветаева һәм кавалерист –кыз Надежда Дурова яшәгән.**

 **Яр Чаллы шәһәре үзенең “ КамАЗ” эре йөк автомобильләре белән данлыклы. Чаллы урамнары матур, чиста, яшел, киң һәм иркен. Биредә яшьләр өчен ял итү урыннары, уку йортлары бик күп. Яр Чаллыда 80 якын милләт кешеләре дус һәм тату яши.**

 **Түбән Кама шәһәре Чулманның сул як ярына урнашкан. Биредә нефтехимия заводы эшли. Түбән Кама шулай ук үзенең “ Мунча ташы” сатира театры белән данлыклы.**

а) укучыларның эчтән укулары;

ә) чылбыр тәртибендә укулары;

б) Текстан җөмләләрне табып уку.

- русча- татарча;

- татарча- русча.

-

 в) Төркемләп эшләү.( үзләштерү мөмкинлекләрен истә тотып)

 - 1нче төркем- текстагы җөмләләргә сораулар куя,

 - 2 нче төркем аларга җавап бирә.

 г) Текста ялгызлык һәм уртаклык исемнәрне табып язу( такта янында

 эшләнә. 1 нче төркем ялгызлык исемнәргә 5 мисал, 2 нче төркем уртаклык исемнәргә 5 мисал табып тактага язалар.)

 д) Тексттан слайдларның эчтәлегенә туры килердәй җөмләләрне табып уку.(слайд 3, 4, 5)

 е) Укытучының текстка йомгак ясавы.

 Сораулар ярдәмендә текстның эчтәлеген сөйләү.

 ж) тест биремнәрен эшләү.( һәр укучыга аерым битләрдә)

 **V. Дәрескә йомгак ясау.**

 **VI. Өй эше.**

 **Затланышлы фигыльләр**

*(2 сәгать дәрес бирелә)*

**Максат:** укучыларның алган белемнәренә нигезләнеп, затланышлы фигыльләр турындагы белемнәрен ныгыту; укучыларның танып-белү мөстәкыйльлеген арттыру, сөйләм телен үстерү, фигыльләрне сөйләмдә hәм язуда дөрес куллана белү күнекмәләре бирү; укучыларның иҗади көчен белем алуга туплау, милли үзаң тәрбияләү.

**Җиһазлау:** дәреслек, таблицалар, карточкалар, компьютер.

**Дәрес барышы.**

I**. Кереш өлеш.**

1. Дәресне оештыру.

2. Темасы һәм максаты белән таныштыру.

**II. Актуальләштерү.**

1. Фигыль турында гомуми мәгълүматны кабатлау.

**-** *Укучылар, нинди сүз төркеме фигыль дип атала?*

**- Предметның яки затның эшен, хәрәкәтен, хәлен, торышын белдерә торган сүзләр фигыль дип атала.**

**-** *Фигыль нинди сорауларга җавап бирә?*

**- Фигыльләр** нишли?нишләде?нишләгән?нишләячәк? с**орауларына җавап бирә.**

**-** *Фигыль нинди ике төркемгә бүленә?*

**- Фигыль затланышлы һәм затланышсыз була.**

**-** *Затланышлы фигыльләргә нинди фигыльләр керә?*

**- Хикәя, боерык, шарт фигыльләр затланышлы була. Алар I, II, III затта, берлектә һәм күплектә килә ала.**

**-** *Затланышсыз фигыльләргә нинди фигыльләр керә?*

**- Сыйфат фигыль, хәл фигыль, исем фигыль, инфинитив затланышсыз була, ягъни зат- сан белән төрләнми.**

**- Бүген затланышлы фигыльләр турында сөйләшербез.**

**Хикәя фигыль үрнәгендә аларның зат-сан белән төрләнешен күзәтербез.**

2. Таблица белән эш.

|  |
| --- |
| **Хәзерге заман** |
| **-а/ -ә, -ый// -и** |
| **Берлек сан**  | **Күплек сан** |
| **-м**  | **-быз// -без** |
| **-сың// -сең**  | **-сыз// -сез** |
| **-**  | **-лар// -ләр** |

|  |  |
| --- | --- |
| **Билгеле үткән заман** | **Билгесез үткән заман** |
| **-ды// -де, -ты// -те** | **-кан// -кән, -ган// -гән** |
| **Бер.сан** | **Күп.сан** | **Бер.сан** | **Күп.сан** |
| **-м** | **-к** | **-мың// -мең** | **-быз// -без** |
| **-ң** | **-гыз// -гез** | **-сың// -сең** | **-сыз// -сез** |
| **-** | **-лар// -ләр** | **-** | **-лар// -ләр** |

|  |  |
| --- | --- |
| **Билгеле киләчәк заман** | **Билгесез киләчәк заман** |
| **-ачак// -әчәк,-ячак// -ячәк** | **-ыр// -ер, -ар// -әр// -р** |
| **Бер.сан** | **Күп.сан** | **Бер.сан** | **Күп.сан** |
| **-мың// -мең** | **-быз// -без** | **-мың// -мең** | **-быз// -без** |
| **-сың// -сең** | **сыз// -сез** | **-сың// -сең** | **сыз// -сез** |
| **-** | **-лар// -ләр** | **-** | **-лар// -ләр** |

**III.Төп өлеш.**

1. Боерык фигыль турында белгәннәрне искә төшереп кабатлау.

- Такта янында эш.

**Тактада сүзләр язылган: *бар, сана, эшлә, куй.***

***-* Балалар, болар нинди фигыльләр?**

**-Боерык фигыльләр.**

**- Боерык фигыль нәрсә беледерә?**

**- Эш кушуны, боеруны, чакыру, өндәү һ.б. Белдерә, зат- сан белән төрләнә,барлыкта яки юклыкта килә һәм җөмләдә хәбәр була. Боерык фигыль төп мәгънәдән тыш күптөрле мәгънә төсмерләре белдерә. Аларны аңларга җөмләнең мәгънәсе, әйтелү интонациясе, кисәкчәләр ярдәм итә.**

**- Боерык фигыль зат-сан белән төрләнә, дидек. Аның нигезе- II зат берлек сан формасы. Истә тотыгыз: фигыльнең нигезен табу өчен, аны II зат берлек сан боерык фигыль формасына куеп карыйлар. Таблицада боерык фигыльнең зат- сан кушымчалары бирелгән.**

|  |  |
| --- | --- |
| **Берлек сан** | **Күплек сан** |
| **I зат- -ыйм// -им** | **- ыйк// -ик** |
| **II зат-** | **-гыз// -гез; -(ы)гыз// -(е)гез** |
| **III зат- -сын// -сен** | **-сыннар// -сеннәр** |

-Төрле авазга тәмамланган боерык фигыльләрдә зат- сан кушымчаларының язылышын кисәтү. *(Балалар тактада бирелгән боерык фигыльләрне телдән төрләндерәләр: кил, бар, тыңла, әйт, сөрт.)*

Укытучы**. *Б*оерык фигыльнең юклык формасы ничек ясала?**

* **Юклык форма** -ма, -мә **кушымчалары ярдәмендә ясала. *(Укучы тактага яза: барма, санама, эшләмә, куйма.)***

Укытучы*.****Б*оерык фигыльләрдән хикәя фигыль ясап языйк. *(Бер укучы такта янында эшли. Соңыннан җаваплар чагыштырыла.)***

1. Хикәя фигыль турында белемнәрне искә төшерү.

Бирем. **Җөмләләрне тулыландырыгыз.**

1. **Хикәя фигыль...,...,..., белдерә.**
2. **Юклык формасы...,... кушымчалары ярдәмендә ясала.**
3. **Хикәя фигыль...,...,... белән төрләнә.**
4. **Җөмләдә ... булып килә.**

Нәтиҗә. **Хикәя фигыль эш яки хәлнең үтәлү-үтәлмәвен хикәяләп белдерә. Барлык, юклык формалары була. Юклык төре** -ма// -мә, -мый// -ми, -мас// -мәс **кушымчалары ярдәмендә ясала. Хикәя фигыльләр зат, сан, заман белән төрләнә. Җөмләдә хәбәр булып килә.**

* Дәрес башында файдаланылган таблица белән эш.

Укытучы. **Искә төшерик: фигыльнең нигезен ничек табалар? Хәзерге заман хикәя фигыль нинди кушымчалар белән ясала? *(Җаваплар тыңлана.)***

* **Нигезе тартык һәм сузык авазга тәмамланган фигыльләргә төрле кушымчалар ялгап,** хәзерге заман хикәя фигыльнең барлык һәм юклык төрләрен ясау күнегүләре:
1. **нигезе [у] сузыгына һәм тартыкка тәмамланган фигыльләргә** -а//-ә **кушымчалары ялгана;**
2. **нигезе [й], [и] авазына тәмамланган фигыльләргә шулай ук** -а// -ә **кушымчалары ялгана;**
3. **сузыкка тәмамләнган нигезләргә** -ый// -и **кушымчалары ялгана, нигезнең соңгы сузыгы кыскара.**
* Хәзерге заман хикәя фигыльне зат- сан белән төрләндерү**.**

Таблица.

|  |  |
| --- | --- |
| **Берлек сан** | **Күплек сан** |
| **I зат- -м** | **I зат- -быз// -без** |
| **II зат- -сың// -сең** | **II зат- -сыз// -сез** |
| **III зат-** | **III зат- -лар// -ләр** |

***(Укучы такта янында төрләндерә.)***

|  |  |
| --- | --- |
| **Берлек сан** | **Күплек сан** |
| **I зат- бара**м**, эшли**м | **I зат- бара**быз**, эшли**без |
| **II зат-бара**сың**, эшли**сең | **II зат- бара**сыз**, эшли**сез |
| **III зат-бара, эшли** | **III зат- бара**лар**, эшли**ләр |

Укучы. *Хәзерге заман хикәя фигыльнең юклык формасы -мый// -ми кушымчалары белән ясала.*

|  |  |
| --- | --- |
| **Берлек сан** | **Күплек сан** |
| **I зат- бар**мый**м, эшлә**ми**м** | **I зат- бар**мый**быз, эшлә**ми**без** |
| **II зат-бар**мый**сың, эшлә**ми**сең** | **II зат- бар**мый**сыз, эшлә**ми**сез** |
| **III зат-бар**мый**, эшлә**ми | **III зат-бар**мый**лар, эшлә**ми**ләр** |

Сорау. Таблицага яңадан игътибар итегез. Хикәя фигыль тагын нинди заманнарда килә ала?

* **Үткән заман ике төргә бүленә: билгеле үткән заман, билгесез үткән заман.**
* **Үткән заман нинди кушымчалар белән ясала?**
* **Билгеле үткән заман** -ды// -де; -ты// -те **кушымчалары белән ясала һәм** нишләде? **дигән сорауга җавап бирә. Билгесез үткән заман** -ган//-гән; -кан// -кән **кушымчалары белән ясала һәм нишләгән? дигән сорауга җавап бирә.**
* **Үткән заманның юклык формасы бармы?**
* **Үткән заманның юклык формасы бар. Ул** -ма// -мә **кушымчалары белән ясала.**
* **Балалар, билгеле һәм билгесез үткән замандагы хикәя фигыльләр зат-сан белән төрләнәме?**
* **Төрләнә.**

-Карточкалар белән эш.

Карточка үрнәге.

1 нче бирем. *Бар, кил, әйт, яз, сыз, кер* фигыльләрен:

* **билгеле үткән заман хикәя фигыльнең барлык формасы;**
* **билгеле үткән заман хикәя фигыльнең юклык формасы;**
* **билгесез үткән заманның барлык формасы;**
* **билгесез үткән заманның юклык формасы итеп үзгәртегез.**

2 нче бирем. Билгеле үткән заман хикәя фигыльнең берсен зат- сан белән төрләндерегез.

3 нче бирем. Билгесез үткән заман хикәя фигыльнең берсен зат- сан белән төрләндерегез.

* «Барлыкта һәм юклыкта» дигән уен уйнау.

Уен барышы. Укучы I, II, III зат берлек яки күплек сандагы алмашлык һәм барлык яки юклык төрдәге хикәя фигыль кергән җөмлә төзеп әйтә. Иптәше барлыктагы фигыльне- юклыкта һәм киресенчә итеп җөмләне үзгәртеп әйтергә тиеш. Мәсәлән: идән юдым.- Ә мин юмадым. Без дәрес әзерләмәдек.- Ә без әзерләдек һ.б.

* Алдагы үрнәк буенча хикәя фигыльне киләчәк заман формасы турындагы белемнәрне искә төшереп кабатлау.
1. Шарт фигыль турында белем- күнекмәләрне барлау һәм камилләштерү.

Сорауга җавап бирү:

- Шарт фигыль нәрсәне белдерә?

**- Шарт фигыль нинди кушымчалар ярдәмендә ясала?**

**- Шарт фигыль зат- сан белән төрләнәме?**

* Карточкалар белән эш.

Бирем үрнәге. Нокталар урынына тиешле сүзләрне куеп, җөмләләрне күчереп языгыз.

**Юеш аяк киеме белән..., суык тия. Телевизорны күп..., баш авырта. Тырышып..., күп беләсең. Йокыдан вакытында..., мәктәпкә соңга калмыйсың. ... укытучыдан сора. *(Сүзләр: аңламасаң, карасаң, укысаң, йөрсәң, торсаң.)***

**IV . Йомгаклау.**

1. Тест биремнәрен үтәү.
* Дөрес тәрҗемәне табыгыз.

Кил, кер, әйт, уйна, аңла, яз.

**а) думай, скажи, играй, пиши, понимай, зайди.**

**ә) приди, зайди, скажи, играй, понимай, пиши.**

* **Фигыль төрен билгеләгез.**

Керсә, әйтсә, килсә, уйнаса, аңласа, язса.

**а) шарт фигыль;**

**ә) хикәя фигыль.**

Уйна, кер, яз, аңла, кил әйт.

**а) боерык фигыль;**

**ә) хикәя фигыль.**

Килә, керә, әйтә, уйный, аңлый, яза.

**а) боерык фигыль;**

**ә) хикәя фигыль.**

* Хикәя фигыльнең заманын билгеләгез.

Килдек, керде, әйтте, уйнады, аңлады, язды.

**а) билгеле үткән заман;**

**ә) билгеле киләчәк заман.**

Килгән, кергән, әйткән, уйнаган, аңлаган, язган.

**а) билгесез киләчәк заман**

**ә) билгесез үткән заман.**

Киләчәк, керәчәк, әйтәчәк, уйнаячак, язачак, аңлаячак.

**а) билгеле киләчәк заман;**

**ә) билгесез киләчәк заман.**

Килер, керер,әйтер, уйнар, языр, аңлар.

**а) билгесез киләчәк заман;**

**ә) билгеле үткән заман.**

***(Компьютер җавапны бәяли.)***

2.Нәтиҗә ясау.

3. Өйгә эш бирү.

 **Эш кәгазьләре. Бәйлекләр һәм бәйлек сүзләр.**

 *(1 сәгать дәрес бирелә)*

**Максат:** Тәрҗемәи хәл һәм тасвирнамә язу күнекмәләрен ныгыту; килешү төрләре турында мәгълүмат бирү; бәйлек сүзләрнең сөйләмдә кулланылышын кабатлау.

**Җиһазлау:** дәреслек, сүзлекләр, таратма материал, эш кәгазьләре үрнәкләре

 **Дәрес барышы.**

1. **Оештыру.**
2. **Тыңлап аңлауга өйрәтү.**

1)Бәйлекләрне сөйләмдә кулланырга күнектерү өчен, укытучы бәйлекләр булган җөмләләрне пауза ясап әйтә бара:

1. Мәктәпне ***бетерү белән***, ул һөнәр лицеена укырга керде.
2. Укырга ***керү өчен*** гариза язарга кирәк.
3. ***Авыру сәбәпле,*** ул бүген эшкә чыкмаган.
4. Аны ***эшкә алу турында*** әмер бирелде.
5. Аның ***әйтүе буенча,*** эш кәгазъләрен бик төгәл язарга кирәк.

 2)Укучылар тыңлыйлар һәм тәрҗемә итәләр.

 3)Укытучы һәр укучыдан бәйлек булган бер җөмлә әйттерә. Янында утырган укучы тыңларга һәм тәрҗемә итәргә тиеш.

 **III. Өй эшен тикшерү.**

 Укучылар 133 нче биттәге үрнәк буенча язып килгән тасвирнамәләрен

 укыйлар. Индивидуаль эш бирелгән укучы 133 нче биттәге текстның

 эчтәлеген русча сөйли.

 **IV. Сүзлек диктанты яздыру.**

 Белешмә, раслама, әмер, боерык, имза, эш кәгазьләре, гариза,

 теркәргә, таныклык, күчермә, рөхсәт итәргә, үрнәк, килешү,

 эш хакы, рәсми хат, тәрҗемәи хәл, мәгълүмат, тасвирлама,

 беркетмә, белдерү, сәркатип, рәис, көн тәртибе.

 **V. Текст белән эшләү**

Башта сүзлек эше оештырыла. Укучылар сүзлекчәләренә

 түбәндәге сүзләрне язалар:

 **Килешү-** договор

 **Чара-** средство

 **Шәхси милек-** личное имущество

 **Хокукый-** правовой

 **Торак йорт-** жилой дом

 **Бергәләп эшләү-** совместный труд

 **Расларга-** утвердить

а) әйтелеш өстендә эш

 б) җөмләләр төзеп әйтү

 в) текстны уку (134 нче бит)

 г) укытучы русча әйтеп, укучылар татарча тәрҗемәсен табып

 уку

 д) сорауларга җавап бирү

 **VI. Бәйлек сүзләрне сөйләмдә кулланырга өйрәтү.**

 1.Бәйлек сүзләрнең килеш белән төрләнеше искә төшерелә,

 укучылар дәреслектә бирелгән мисаллар белән танышалар.

 2.Бер бәйлек сүзне төрле килешләрдә кулланып, дәфтәрләренә

 җөмләләр язалар. Аларны укытучы да әйтеп яздыра ала.

 Мәсәлән: *Укытучы бүлмәгә кергәч, журналны, дәфтәрләрне* ***өстәл өстенә*** *куйды.* ***Өстәл өстендә*** *сыйныф журналы, дәфтәрләр ята. Звонок булгач, укытучы* ***өстәл өстеннән*** *сыйныф журналын алды һәм чыгып китте.*

 3. Күнегү 1, 3 телдән

 4. 2, 4 нче күнегүләр ике вариантта язмача эшләнә.

 **VII. Йомгак ясау. Өй эше.**

 **II курс**

**рус төркемендә укучы балалар**

 **өчен татар теленнән дәрес эшкәртмәләре**.

  **Сүзтезмәләр**

*(1 сәгать дәрес бирелә)*

**Максат:** Сүзтезмә турын­да белемнәрне ныгыту; уку­чыларда сүзтезмәләрне гамәли куллана белү күнекмәләре бул­дыру;татар халкының гореф-гадәтләре, бәйрәмнәре аша милли үзаңлы шәхес тәрбияләү.

**Җиһазлау:** мультимедиа, таратма материал, плакат­лар.

 **Дәрес барышы.**

**I. Оештыру**

**II. Өй эшен тикшерү.** "Язгы табигать" темасына

I төркемгә ияртүче сүзләре исем, **II** төркемгә ияртүче сүзләре фигыль, **II** төркемгә иярүче сүз сыйфат булган сүзтезмәләр язып килергә кушылган була. Һәр төркемнән берәр укучы өй эшләрен укый.

**III. Дәреснең темасы һәм максаты белән таныштыру.**

Тактадагы мәкаль-әйтемнәргә игътибар иттерелә:

"Ат булса мәйдан табыла, ат булмаса мәйдан ябыла".

"Чабышкы ат Сабан туен алдан сизә".

"Егет мәйдан­да билгеле булыр".

"Көчең барында көрәшеп кал, кәе­фең барында ярышып кал".

"Көчле кеше күтәреп тө ега, чалып та ега".

"Ат картаер -мәйдан картаймас, егет кар­таер -заман картаймас".

 “Сабан туе - хезмәт бәйрәме. Сабан туе - җыр һәм бию бәйрәме. Сабан туе - дуслык бәйрәме”.

- Бүген без сезнең белән Сабантуй бәйрәме турында сөйләшербез. *(Сабантуй бәйрәме турында мәгълүмат бирелә.)*

Дәреснең темасы һәм максаты әйтелә.

**IV. Сүзтезмә турында гому­ми мәгълүматны кабатлау.**

**1.Сүзтезмәләр төзеп язу.**

Сезнең Сабантуй бәйрәмендә булганыгыз бармы? Сабантуйда үткә­релүче нинди ярышларны беләсез?

- Әйдәгез, ат чабышын ка­рап үтик. Бирелгән сүзләр белән сүзтезмәләр төзеп языгыз. Ат чабышы, төрле, беренче, җитез, кызыклы, егетләрнең, килүче, атлар, катнашуы, уеннар. *(Тикшерү: һәр төркемнән берәр укучы укый)*

2. **Би­релгән сүзләргә тиешле ку­шымчалар ялгап сүзтезмәләрне язып бетерегез.**

Ә хәзер көрәш турында сөйләшик.Экранга текст чыга: Көрәш-халыкның иң яраткан ярышларыннан бер­се. Шуңа күрә дә Сабан туе батырлары халык арасында хөрмәт казаналар һәм алар-га һәрвакыт иң кыйммәтле бүләкләр тапшырыла. Батыр калучыга матур чиккән сөлге тапшыру элек-электән иң шәп бүләкләрдән саналган.

- Һәр җөмләдән икешәр сүзтезмә язып алыгыз, ияр­үче һәм ияртүче сүзләрне билгеләгез. *(Тикшерү: һәр төркемнән берәр укучы укый)*

- Колгага менү, чүлмәк вату, аркан тарту, капчык киеп йөгерү кебек уеннар турында сөйләшик. Хәзер һәр төркемгә тактада аерым-аерым эш бирелә.

***1нче төркем***

колга... менү

чүлмәк ватучы... бүләкләү

малайлар... ошады

авыз... кашык кабып йөгерү

көндәш... күтәреп салу

***2 нче төркем***

батыр... тәкә

 аркан тартучы...көче

җиңүче...бүләк

олы... көрәше балалар... җыры

***3 нче төркем***

төр... ярышлар

иң җитез...сайлау

ямь...табигатьтә

күңел... ярышлар

чигү... сөлге

**3.Китап белән эш.**

72 нче бит, 2 нче күнегү.

**V. Йомгаклау.** Тест биремнәрен үтәү.

**1.Сүзтезмәләр булган рәтне билгеләгез**.

а) атлар чаба; апалар көянтә белән су ташыйлар;

б) күңелле уеннар; колгага менү; күзне бәйләп кисү;

в) атлар белән; көрәштән соң; йөгерүгә кадәр;

2. **Ияртүче һәм иярүче сүзе дөрес күрсәтелгән сүзтезмәне табып билгеләгез.**

а) туп ату - туп - иярүче, ату - ияртүче сүз;

б) йөгерештә катнашу - йөге­рештә - ияртүче, катнашу-ияр­түче сүз;

в) җиңүчеләрне бүләкләү -җиңүчеләрне -ияртүче, бүләк­ләү-иярүче сүз;

**3. Исемле фигыль сүзтезмәләрне табып билгеләгез.**

а) шаян җырлар: кызыклы уен­нар; төрле ярышлар;

б) чиккән сөлгеләр; ярышкан кешеләрне; җиңгән батырга;

в) колгага менү; сөлге җыю; көрәштә җиңү;

**VI. Өй эше бирү,билгеләр кую**.

- Өйдә Сабантуй турында сүзтезмәләр кертеп җөмләләр төзеп язарга.

 **Җөмләнең иярчен кисәкләре. Аергыч һәм аның белдерелүе**

*(1 сәгать дәрес бирелә)*

**Максат*:***Аергычның нинди сүз төркемнәре белән белдерелүен ачыклау; җөмләнең баш кисәкләрен ныгыту;белемгә омтылыш тәрбияләү.

**Җиһазлау:**дәреслек, карточкалар, плакат "Дустым портре­ты", таблицалар,

**Дәрес барышы.**

1. **Оештыру.**
2. **Актуальләштерү.**

 Хәерле көн, укучылар! Бүгенге дә­рестә без җөмләләрнең иярчен кисәкләре белән таныша башларбыз. Аергыч һәм аның белдерелүе белән якынрак таны­шырбыз. Күнегүләр эшләрбез, кроссворд­лар чишәрбез, табышмакларның җавап­ларын табып, алардан сүзтезмәләр ясар­быз. Аергычларның нинди сүз төркеме бе­лән белдерелгәнен карточкаларда күр­сәтербез. Белемнәребезне компьютер яр­дәмендә тикшереп тә алырбыз.

Өй эшләрен тикшереп үтик. Сезгә ... нчы күнегү бирелгән иде. Кодоскоп яр­дәмендә бергәләшеп тикшерәбез.

Без сезнең белән җөмлә кисәкләрен өйрәнә башладык, искә төшерик әле.

- Ия дип җөмләнең кайсы кисәген атыйбыз? Сорауларын искә төшерик.

- Ия нинди сүз төркемнәре белән белдерелә?

- Ә хәбәр турында нәрсәләр беләсез?

- Гади хәбәр нинди сүз төркеме белән белдерелә?

- Кушма хәбәр нинди сүз төркемнә­ре белән белдерелә ала?

- Кайсы очракта ия белән хәбәр ара­сына сызык куела?

**III. Яңа теманы аңлату.**

- Хәзер **яңа тема** белән таныша башларбыз. Дәфтәрләргә числоны язып куйыйк. Икенче юлга теманы язабыз.

-Җөмләнең иярчен кисәкләрен искә төшерик.Тәмамлык нинди сорауларга җавап булып килә?

- Аергыч турында ниләр беләбез?

- Хәл нинди сорауларга җавап бу­лып килә?

- Яңа тема белән танышыйк. Шушы җөмләгә игътибар итик. (Таблицада ал­дан язып куела, аергычлар күрсәтелгән)

***1.Өйнең эче Тукай яшәгән заманга туры китереп җиһазландырылган*.** Шушы җөмләне җөмлә кисәге ягыннан тикшерик.

*Эче* - ия, *җиһазландырылган* -хәбәр. Нәрсәнең эче? *Өйнең*-аергыч. Ничек җиһазландырылган? *Туры ките­реп -* хәл. Нәрсәгә? *Заманга* - тәмамлык. Нинди заманга?*Тукай яшәгән заманга*-аергыч. Аергычларның нинди сүз төркем­нәре белән белдерелгәнен ачыклыйк.

*Өйнең* - иялек килешендәге исем. *Тукай* - исем. *Яшәгән* - сыйфат фигыль. Бүген тагын бер төшенчәне истә калды­рырга тиешбез. **Аергыч ачыклап килгән сүз аерылмыш була.** Бу җөмләдә өйнең эче; *өйнең*-аергыч, иялек килешендәге исем белән белдерелгән. Ә *эче*-аерыл­мыш. *Тукай яшәгән* - аергыч, исем һәм сыйфат фигыль белән белдерелгән. *За­манга* - аерылмыш.

***2. Бу өйне төрле милләт кешеләре кызыксынып карый.*** *Кешеләре-*ия, *ка­рый* - хәбәр. Кайсы өйне? Бу өйне? *Бу* -аергыч, алмашлык белән белдерелгән. *Өйне* - аерылмыш. *Төрле милләт* - аергыч. *Төрле*-сыйфат, *милләт*-исем белән белдерелгән. *Кешеләре* - аерылмыш.

***3.Салмак хәрәкәтле, тыныч табигать­ле бу малай укытучыга шунда ук оша­ды*.** Салмак хәрәкәтле, тыныч табигать­ле, бу - аергыч, рәвеш һәм сыйфатлар белән белдерелгән. Бу-алмашлык. Ма­лай - аерылмыш.

***3.Икенче көнне малай яңа дуслар тапты*.** *Икенче* - аергыч, сан белән бел­дерелгән. *Көнне* - аерылмыш. *Яңа* -аергыч, сыйфат белән белдерелгән. *Дус­лар* - аерылмыш.

***4. Без әдәбият дәресендә "Кәҗүл чи­тек" хикәясен укыдык.*** *Әдәбият-*аергыч, исем белән белдерелгән. *Дәресендә* -аерылмыш. "Кәҗүл читек" - аергыч, исем белән белдерелгән. *Хикәясен*-аерылмыш.

***5. Без шагыйрь Әхмәт Рәшит белән очраштык.*** *Шагыйрь-*аергыч, исем белән белдерелгән. *Әхмәт Рәшит-*аерылмыш. Мисаллардан күренгәнчә, аергыч нинди сүз төркемнәре белән белдерелә?

*(Балалар кагыйдәне үзләре чыга­ралар)*

**IV. Яңа теманы ныгыту.**

**1. 77 нче бит 1 нче күнегү.**

-Дәреслектә ничек бирелде икән?

1 нче күнегүне табыгыз. Биреме белән танышыйк. Бу күнегүне телдән эшләрбез *(һәр укучы 1 җөмлә укый һәм аңлата)*

**2.Җөмләләрне укыгыз һәм сораулар куегыз.**

**3. Бирелгән тексттан (“Татарстан Республикасының композиторлар берлеге” -76 нчы бит)**дәфтәрләргә аергычларны аерылмыш­лары белән язу, аергычларның нинди сүз төркеме белән белдерелүен билгеләү.

**4. Мөстәкыйль эш.**

Хәзер мөстәкыйль эш эшләп алыр­быз. Мин сезнең һәрберегезгә карточ­калар таратам. Алар төрле авырлыкта. Аңа бер җөмлә язылган. Шушы җөмләләрне җөмлә кисәкләре ягыннан тикшерергә. Аергычларның нинди сүз төркеме белән белдерелгәнен ачыкларга.

**№1** *Табигать тирә-якка ямь бирүче сандугачны көтә.*

***№2*** *Иртә һәм кичен сандугачның моңы дәрт бирә.*

***№3*** *Иптәшләре Фәритнең беркатлы­лыгыннан көлделәр.*

***№4*** *Фәритнең моңа бер дә исе китм­әде, чөнки ул иптәшләре алдында гаеп­сез иде.*

***№5*** *Май ае-табигатьнең яшәргән, җырлы, ашкынулы вакыты.*

***№6*** *Коңгырт чәчле, чем-кара күзле бу малай башта беркем белән дә сөйләшмәде.*

*№7 Чуар тавык чеби чыгарырга утырган, ә Фәрит аңа көн саен яңа йо­мыркалар өсти барган.*

***№8*** *Юллар һәм сукмаклар алсу, карасу, кызыл яф­раклар белән түшәлә.*

*№9 Соры болытлар арасыннан ара-тирә кояш карый.*

**5. Китап күргәзмәсе:** Сезнең алдыгыз­да төрле язучыларның китаплары. Ки­тап исемнәренә игътибар иткәнсездер инде. Аларның һәрберсендә аергычлар бар.

**Мәсәлән:** "Тапшырылмаган хатлар"

- Аергыч кайсы сүз төркеме белән белдерелгән?

Туфан Миңнуллинның "Моңлы бер җыр", Хәсән Сәрьянның "Нокталы өтер", Азат Вергазовның "Без сезнең бала­лар", Рафаэль Төхфәтуллинның "Кичке бакча", Мөхәммәт Мәһдиевнең "Торна­лар төшкән җирдә", Муса Җәлилнең "Кечкенә дусларга", Тәүфыйк Әйдинең "Яңа уен" китапларын күрсәтү һәм аер­гычларны табу, нинди сүз төркеме белән белдерелгәнен әйтү.

**V. Өй эшләре алыйк.** "**Дустым порт­реты".** Күп нокталар урынына тиешле сүзләр куеп, җөмләләрне тулыланды­рып язарга. Язманы дәвам итәргә, (текст тактага язылган)

*Минем ... дустым .... Мин аны ...бир­ле беләм. Аның...........булуы миңа*

*ошый.*

**Бирем:** 1 .Күп нокталар урынына ти­ешле сүзләр куеп җөмләләрне тулылан­дырып язарга.

2.Язманы дәвам итәргә. Портретны сурәтләү өчен, нинди аергычлар кулла­нып була?

3. (теләгән укучыларга) Сүз төркем­нәре ягыннан тикшерергә. Үрнәк өчен бер мисал тәкъдим итәм.

Минем иң якын дустым Миләүшә. Мин аны бала чагыннан бирле беләм. Аның тыйнак, ярдәмчел, өлкәннәргә игъ­тибарлы булуы миңа ошый. Миләү­шәнең күзләре чем-кара, кашлары кара, кыйгач. Кара чәчләре дулкынланып тора. Кечкенә генә борыны, чия төсле иреннәре дә, серле күзләре дә үзенә җәлеп итә. Елмайганда Миләүшәнең энҗе бөртеге төсле тешләре күренә. Бит уртасы да матур гына батып тора. Миләүшә үзе түгәрәк йөзле, зифа буй­лы. Тавышы да матур, чишмә чылтыра­вы кебек ягымлы. Ул һәрвакыт пөхтә киенә. Миләүшә кечкенәләрне дә бик ярата. Кечкенә эне-сеңелләренә һәр­вакытта да ярдәм итеп тора. Мин дус­тым белән горурланам.

**VI. Дәрескә йомгак ясау.**

 **Кушма хәбәр һәм аның белдерелүе**

 *( 1 сәгать дәрес бирелә)*

**Максат:** Кушма хәбәр турында төшенчә бирү; алган белемнәрне куллана белергә өйрәтү.

**Җиһазлау:** дәреслек, дидактик материал, сүзлекләр.

 **Дәрес барышы**:

**I.Оештыру. Исәнләшү**

**II. Актуальләштерү.**

**III.Яңа тема аңлату.**

Аңа керешү алдыннан тагын бер тапкыр тезмә сүзләрне искә төшереп үтәргә кирәк.

Җиңелрәк аңлашылсын өчен, укучыларны күнегүне эшләргә әзерләргә мөмкин. Моның өчен такта­га алдан язылган яки экранда яктырту өчен әзерлән­гән түбәндәге очраклар буенча әңгәмә оештырырга була:

*килгән иде — Ул безгә килгән иде;*

*ясап бетергән — Ул моделен ясап бетергән;*

*ясап бетергән иде (булган) — Ул моделен ясап бе­тергән иде (булган);*

*әйтеп бирә алмаган икән — Ул үз фикерен әйтеп би­рә алмаган икән;*

*авыл — Бу — Идел буена урнашкан авыл;*

*авыл иде (булган) — Бу безнең авыл иде (булган);*

*ак төлке икән — Без күргән җәнлек ак төлке икән;*

*кып-кызыл булган — Алмасы кып-кызыл (булган);*

*күп иде — Кырда кеше күп иде.*

Укучыларның теманы ни дәрәҗәдә аңлы үзләштерүләре ... нче күнегүне эшләгәндә күзәтелә, кирәк булса, аларга тиешле ярдәм оештырыла.

Кушма хәбәрнең белдерелүен өйрәнгәндә, аларның чикләрен дөрес билгеләүгә дә игътибар итү сорала. Мә­сәлән, *Без кергәндә, Роза өй сочинениесен язып бетереп килә иде.*

— Бу нинди җөмлә?

— Кушма җөмлә. Ул ике өлештән тора.

— Икенче өлешнең иясен табыгыз әле.

*— Роза.*

— Хәзер хәбәрен атагыз.

*— Килә иде.*

*— Бетереп килә иде.*

*— Язып бетереп килә иде.*

— Өч төрле җавап алынды. Кайсы дөрес? Ягез, ачык­лап карыйк әле: монда ия, ягъни Роза турында нәрсә хәбәр ителә?

— Роза үзе беркая да килми бит, бары аның сочи­нениесен язып бетерүе турында гына хәбәр ителә.

— Әле ул язып бетергәнме?

— Юк, язып бетереп килә.

— Димәк, өченче җавап дөрес икән.

**Искәрмә*. Кушма хәбәр термины астында тезмә һәм кушма хә­бәр турында сүз баруы хакында мәгълүмат бирүне күз алдында то­тарга кирәк.***

**IV. Яңа теманы ныгыту.**

**1**. **Бирелгән җөмләләрдән кушма хәбәрләрне табып язып алырга:**

1) Минем Казан университетында *укыйсым килә.* Аларның башка шәһәргә *китәселәре килми.*

2) Укытучы тәкъдим иткән китапны *табасыбыз бар*. Бүген бер эш тә *эшлисем юк.*

3) Унберенче сыйныф укучылары әзерлек курсларына *йөрергә булдылар*. Мәктәпне тәмамлагач, дустым Мәскәүгә *китәргә булды.*

4) Ул татарча матур итеп *сөйли белә.* Мин машина *йөртә белмим.*

5) Эшегезне вакытында *эшли күрегез*! Бу сүзләрне сүзлегеңә *яза күр*! Дәрескә вакытында *киләсе бул!* Укучылар, дәрес *калдырасы булмагыз*!

**2. Җөмләләрне укып тәрҗемә итәргә.**

35 нче бит, 1 нче күнегү.

**3. Җөмләләрне укып, хәбәрләрен билгеләп аларга сорау куярга.**

**38 нче бит, 1 нче күнегү**

**V. Йомгаклау.**

**VI. Өй эше:** Кушма хәбәрләр кергән 5 мәкаль язып алып килергә

 **Эндәш сүзләр.**

*( 1сәгать дәрес бирелә)*

 **Максат:** 1. Укучыларны эндәш сүзләрне таба һәм аларга хас

 үзенчәлекләрне таный белергә өйрәтү.

 2. Күзәтүчәнлекләрен, фикерләү, чагыштыра белү сәләтләрен,

 сөйләм телләрен үстерү, гаиләдә үзара аралашуда ягымлы эндәш сүзләр кулланырга

 өйрәтү .

 3. Туган як, туган җиргә, татар теленә ихтирам тәрбияләү,

 укучыларда бер-берсенә хөрмәт хисе булдыру.

**Җиһазлау:** дәреслек, таратма материал, кагыйдәләр таблицасы.

 **Дәрес барышы**

**I. Оештыру**..

**II. Яңа теманы аңлату**

Укучыларның игътибары тактага язылган сүзләргә юнәлтелә.

Бу сүзләр турында нәрсә әйтә аласыз?

И **туган тел**, и **матур тел,**

 Әткәм- әнкәмнең теле!

 Дөньяда күп нәрсә белдем

 Син туган тел аркылы.

Укытучы эндәш сүзләргә билгеләмә бирә.

Бу сүзләр -эндәш сүзләр, рус телендә слова -обращения

***Эндәш сүзләр дип сөйләм төбәп әйтелгән затны яки предметны***

***белдерә торган сүзләр атала. Алар исем белән белдерелеп, җөмләнең теләсә кайсы урынында килә алалар.Составы ягыннан җыйнак һәм җәенке булалар. Кешедән кала башка җанлы һәм җансыз предметларга эндәшүне сынландыру күренеше диләр.******Эндәш сүзләр җөмләнең башка кисәкләреннән өтерләр белән аерыла.***

 Эндәш сүзләрне җөмләдә таный белергә, сөйләмдә дөрес кулланырга тиешбез.

**III. Яңа белемнәрне үзләштерү.**

 1. Укытучы:

- Тактадагы җөмләләргә игътибар итеп, затка яки предметка төбәп әйтелгән сүзләрне табып анализлыйк.

Интерактив тактага укучылар түбәндәге җөмләләрне язалар.

**Беренче укучы:**

 1)*Укучылар,* текстны укыгыз һәм тәрҗемә итегез. Дәресләрдә игътибарлы булыгыз, *балалар.* Әйдәгез әле, *егетләр,* бераз көтеп торыгыз*.*

 – Бу җөмләдә *укучылар,* *балалар* һәм *егетләр* сүзләре - эндәш сүзләр. *Укучылар,* – җөмлә башында, *балалар* - җөмлә ахырында, *егетләр* сүзе җөмлә уртасында килгән.

**Икенче укучы:**

 2) Сиңа нәрсә булды, *Алсу? Гүзәл,* син кем булырга хыялланасың?

**Өченче укучы:**

 **3)**Сау бул, *яраткан мәктәбем*. Саумы, *урман*!Сау булыгыз,*кошкайлар!*

2. Дәреслек буенча эш.

111- 112 нче битләр, 1 нче бирем.

 Укыгыз һәм тәрҗемә итегез.

**IV. Белемнәрне ныгыту.**

 1) Яңа күнекмәләр формалаштыру.( Дәреслек 112 нче бит, 2 нче күнегү)

 2) Күнегү эшләү. Дәреслек 112 нче бит, 3 нче күнегү)

 3) Нәтиҗә ясау.

 **Нәтиҗә ясау.**

Укучылардан билгеләмә чыгарту.

**V. Дәрескә йомгак ясау.**

(Г.Сәгыйровның шигырь юлларыннан өзек)

**Кадерлем,назлым,сөеклем,**

**Карлыгачым,былбылым;**

**Җаным-бәгърем,күгәрченем,**

**Таң йолдызым, күз нурым!**

**Алтыным,кояшым,аем,**

**Якыным,сөйгән ярым;**

**Гүзәлем,гөлем,матурым,**

**Шатлыгым,кайгы-зарым...**

 ***Г.Сәгыйров***

Укучы – Өзекне сәнгатьле итеп укый һәм шигырьдәге эндәш сүзләрне таба.

Укытучы – Бары тик эндәш сүзләр ярдәмендә дә нинди матур шигырь юллары тезеп була икән.

Билгеләр кую.

**VI. Өй эшен аңлату.**

Матур әдәбият әсәреннән эндәш сүзләр кергән 5 җөмлә язарга һәм тәрҗемә итәргә

 **Бер составлы җөмләләр. Исем җөмлә.**

 *( 1сәгать дәрес бирелә)*

**Максат**: бер составлы җөмләләр турында төшенчә бирү; сөйләмдә куллана белергә өйрәтү.

**Җиһазлау**: дәреслек, карточкалар

 **Дәрес барышы**:

**I.Оештыру. Исәнләшү**

**II. Актуальләштерү.**

**1**.Өйгә бирелгән эшне тикшерү.

Гади җөмләләрдән торган “ Кышкы урман” темасына хикәя язарга бирелгән иде. Укучыларның хикәяләре тыңлана.

**III.Яңа тема аңлату.**

1. Тактага язылган җөмләләрне чагыштыру ярдәмендә яңа теманы аңлату.
2. *Кыш. Буран. Салкын һава...(Г. Тукай)*
3. *Менә салкын кыш та килеп җитте. Буранның үзен хуҗа итеп сиздерәсе килә. Салкын һава бит очларын өшеттерә.*

Бер составлы җөмлә белән ике состав­лы җөмлә чагыштырыла, билгеләмә бирелә.

Исем җөмләләр хәбәрсез җөм­лә булудан тыш, телне җыйнакландыру һәм образлы­лык чарасы да. Мәсә­лән, *Кыш. Буран. Салкын һава.* (Г. Т.) мисалында исем җөмләләр ярдәмендә бер эпизод җыйнак һәм образлы итеп бирелгән.

 **Нәтиҗә! Бер баш кисәге – иясе генә булган җөмлә исем җөмлә. Ул предметның булуын атап атап хәбәр итә, аның эше, хәрәкәте турында берни белдерми. Рус телендә (Март. Весенняя капель.) “назывное предложение” дип атала, ә татар телендә атау җөмлә була.**

2.Кагыйдәне дәфтәрләргә язып кую.

1. **Яңа теманы ныгыту.**
2. Ишетеп аңлау күнегүләре

Укылган җөмләләрдән исем җөмләләрне атарга.

1. . Җөмләләрне дәвам итегез.

71- 72 нче бит, 1 нче күнегү.

1. Бирелгән рәсемнәргә карап, исем җөмләләрдән дә файдаланып, туган як табигатен телдән тасвирларга.
2. Матур әдәбият әсәрләреннән исем җөмләләрне табып укырга.

**V. Йомгаклау.**

**VI. Өй эше.**